Imtella' Settembru 22, 2020 - Aġġornata 22 Ta' Settembru, 2020 8:01pm F'messaġġ fil-bidu tal-ġimgħa ddedikata għas-Servizz Pubbliku, il-Prim Ministru Robert Abela qal li s-Servizz Pubbliku kien u jibqa' s-sinsla tal-Gvern. Dr Abela rringrazzja li dawk kollha li qamu għall-okkażjoni u taw servizz mill-aqwa fiċ-ċirkostanzi straordinarji tal-Covid, filwaqt li qal il-ħaddiema taċ-ċivil huma fundamentali wkoll biex il-Gvern jimplimenta l-viżjoni ekonomika u soċjali. Il-Prim Ministru Robert Abela ddeskriva s-servizz pubbliku bħala s-sinsla ta' din l-amministrazzjoni tant li joffri mal-2,000 servizz essenzjali għall-Maltin u l-Għawdxin. Dr Abela faħħar il-ħidma fejjieda li saret u għadha għaddejja minn eluf ta' ħaddiema f'bosta dipartimenti u entitajiet governattivi f'dawn iċ-ċirkostanzi straordinarji tal-Covid. F'messaġġ irrekordjat għall-Ġimgħa għas-Servizz Pubbliku, il-Prim Ministru qal li f'din l-isfida l-ħaddiema taċ-ċivil qamu għall-okkażjoni. "Sa mill-bidu tal-pandemija, is-servizz pubbliku kien hemm biex jassisti f'kull qasam b'mod partikolari f'dak tas-saħħa u biex salvajna l-għajxien ta' eluf ta' familji. Kien hemm ukoll biex ħares is-sigurtà ta' pajjiżna, il-fruntieri tagħna u biex ġab lura f'pajjiżna eluf ta' Maltin li kienu f'artijiet oħrajn. Addatta u sab modi innovattivi biex wieġeb minnufih għal ħtiġijiet ġodda." Semma l-pjan ta' riġenerazzjoni ekonomika li qal bl-għajnuna effiċjenti tal-ħaddiema tal-gvern, il-familji Maltin bdiet taslilhom f'qasir żmien l-għajnuna mħabbra fosthom il-wage supplement u l-vouchers. Dr Abela stqarr li dan kollu kien possibli bir-riformi kbar li saru fl-aħħar snin tant li llum is-Servizz Pubbliku jgawdi l-fiduċja li hija 14% 'l fuq mill-medja Ewropea. Lil hinn mill-pandemija Dr Abela qal li mingħajr il-ħaddiema taċ-ċivil ma tistax tiġi implimentata l-viżjoni ekonomika u soċjali tal-Gvern li min-naħa tiegħu spjega li qed issir ħidma qawwija bil-għan li f'qasir żmien l-pajjiż jerġa' jaqbad it-triq tas-suċċess ekonomiku. Għal dan il-għan stqarr li jeħtieġ li s-Servizz Pubbliku jkompli jżid fil-professjonalità, fil-flessibbiltà, fil-kapaċijiet teknoloġiċi u fuq kollox jibqa' miftuħ għal ideat ġodda u innovattivi, jiġu minn fejn jiġu.